# Sistema Google-Apple de notificació d'exposicions

El sistema Google-Apple de notificació d'exposicions (GAEN) (en anglès: Google-Apple Exposure Notification system) és un sistema creat el 20 de maig del 2020 per Google i Apple per facilitar el desenvolupament d'apps per al rastreig de contactes durant la pandèmia de la COVID-19. El sistema està instal·lat en la majoria dels telèfons amb el sistema operatiu Android o iOS, però els usuaris poden activar-lo o desactivar-lo sempre que vulguin. El sistema detecta i enregistra la proximitat entre telèfons. A partir de les dades recollides, el sistema pot determinar les vegades que una persona ha estat exposada a la COVID-19 pel fet que el seu telèfon ha estat a prop del telèfon d'una persona que s'ha confirmat infectada. El sistema notifica les exposicions a l'app corresponent. El sistema només pot ser usat per apps desenvolupades per autoritats sanitàries públiques. Les apps s'han de limitar als esforços per combatre la COVID-19 i no es poden usar per cap altre ús. Només n'hi pot haver una per país, però en el cas d'un país amb estructura descentralitzada, n'hi pot haver una per cada entitat constituent.

## Funcionament bàsic

El sistema està instal·lat en cada telèfon, i es relaciona amb una app que, alhora, es relaciona amb un servidor (Vegi's figura, adaptada de). Els passos principals en el funcionament són:
* El sistema emet identificadors des d'un telèfon usant la tecnologia Bluetooth LE i alhora capta identificadors emesos per altres telèfons. Els identificadors canvien cada 10-20 minuts i es deriven usant la criptografia a partir de claus temporals que canvien cada 24 hores. Es guarden al telèfon tant els identificadors emesos com els captats.
* Si es confirma que una persona està infectada, l'autoritat sanitària li demanarà que transfereixi voluntàriament -via app- al servidor les claus temporals dels identificadors que ha emès el seu telèfon durant els darrers 14 dies. L'app demana als sistema la llista d'aquestes claus.
* L'app transfereix al servidor les claus obtingudes en el pas anterior.
* Les apps descarreguen periòdicament del servidor la llista de totes les claus de les persones que han estat infectades en la seva àrea geogràfica.
* Les apps proporcionen les claus obtingudes en el pas anterior al component del sistema Detecció d'exposicions, el qual s'encarrega de detectar les exposicions.
* A partir de les claus rebudes i dels identificadors captats, el component indicat detecta les exposicions que s'han produït i el risc d'infecció que ha representat cada una d'elles. La detecció i el càlcul del risc es fan usant els paràmetres proporcionats per l'autoritat sanitària. El risc total calculat es notifica a l'app. Si aquest risc supera un cert llindar, l'app informarà a l'usuari del telèfon que ha estat un contacte estret d'algú (que no s'especifica) i que ha de fer quarantena.

## Referències

* ↑ «Exposure Notification API launches to support public health agencies» (en anglès). Apple i Google. [Consulta: 20 abril 2021].
* ↑ «Exposure Notifications: Using technology to help public health authorities fight COVID‑19» (en anglès). Google. [Consulta: 19 abril 2021].
* ↑ «Apple's Exposure Notification System: Everything You Need to Know» (en anglès). MacRumors, 17-02-2021. [Consulta: 20 abril 2021].
* ↑ Google «Google COVID-19 Exposure Notifications Service Additional Terms». Google, 04-05-2020.
* ↑ «Apple and Google release sample code, UI and detailed policies for COVID-19 exposure-notification apps» (en anglès). Darrell Etherington-Techcrunch. [Consulta: 19 abril 2021].
* ↑ Jaap-Henk Hoepman «A Critique of the Google Apple Exposure Notification (GAEN) Framework». CoRR, December 2020, 01-12-2020.
* ↑ «Help us improve the Corona-Warn-App» (en anglès). [Consulta: 20 abril 2021].

## Enllaços externs

* Exposure notifications: How it works